
TH alkatrészek forraszthatóságának növelése plazmakezeléssel

Kulcsszavak: plazmatisztítás, nedvesítési teszt, furatszerelés, folyasztószer, fenntarthatóság
Napjainkat jelentősen meghatározzák az elektronikai eszközök használata. Bolygónk védelme érdekében fontos olyan technológiák alkalmazása, amelyek hosszútávon fenntarthatóak.
TDK dolgozatom egy új, ipari környezetbe implementálható technológiával foglalkozik, amellyel minimalizálható a forrasztástechnikában felhasznált folyasztószer mennyisége és csökkenthető a vállalat ökológiai lábnyoma. A szakirodalom által már igazolt, egyik legkörnyezetbarátabb technológia, az ún. plazmatisztítás hatásvizsgálatát végeztem el. Fő célkitűzésem az volt, hogy az atmoszférikus nyomáson üzemelő plazmakezelés hatását vizsgáljam a forrasztáshoz szükséges folyasztószer mennyiségével.
A kitűzött céljaim elérése érdekében, tanulmányom első részében áttekintettem napjaink forrasztástechnikájának legelterjedtebb technológiáit, piaci kitekintést végeztem a legfrissebb folyasztószer szabványokban, illetve összegyűjtöttem a legnagyobb plazmaberendezés gyártókat ás azonosítottam a plazmás felületkezelés meghatározó paramétereit.
Dolgozatom második részében a furatszerelt (TH) alkatrészeken vizsgáltam a plazmakezelés hatását különböző folyasztószerek eltérő koncentrátumai mellett. A előkezelt alkatrészeket egy, a nedvesítési erő mérésén alapuló (Wetting Balance), forraszthatósági teszt elvégzésével minősítettem. A nedvesítési görbe jellemzően kvalitatív módon kerül kiértékelésre, azonban az objektív összehasonlítás céljából két, a téma szakirodalmából ismert, kvantitatív vizsgálati módszerrel elemeztem adataimat. A pontmodell a maximális felhajtó erőn, a „valódi” nedvesítés kezdőpillanatán és a maximális erő kétharmadához tartozó időpillanaton alapszik, amíg az integrálmodell a „valódi” nedvesítés kezdőpillanatától vett felhajtóerőt leíró görbe alatti területet alapján rendel értéket a nedvesítéshez.
Kutatásom során feltérképeztem a különböző nitrogén-hidrogén gázösszetételből előállított plazmákkal elért felületkezelés eredményét. Vizsgálataim során, a plazmakezelés nélküli esetet tekintettem a mindenkori referencia értéknek. Sikerült meghatároznom egy olyan kedvező gázkeverék - paraméter beállítást, amellyel a felére csökkent a jelenleg felhasznált folyasztószer mennyisége. Vizsgálataimból az is kiderült, milyen forrasztási eredmények érhetőek el a folyasztószer bázisának megváltoztatásával.



